Staburags (ciems)
Staburags, agrāk arī Vīgante, ir ciems Aizkraukles novada Staburaga pagastā, pagasta centrs. Izvietojies pagasta ziemeļrietumos Daugavas krastā netālu no autoceļa P76 23 km no novada centra Aizkraukles un 109 km no Rīgas. Staburagā atrodas pagasta pārvalde, saieta nams, bibliotēka, pasts, veikals. Apdzīvotā vieta izveidojusies ap bijušās Vīgantes muižas (Stabben) centru, izaugusi pēckara gados kā ciema padomes un kolhoza «Staburags» centrālais ciemats. Pirms Pļaviņu ūdenskrātuves uzpludināšanas 1 km lejpus ciemam atradās gleznainā Staburaga klints. Vīgantes parkā (aizsargāts kopš 1987. gada) aug 29 vietējās un 51 introducētā koku un krūmu suga.